አሜሪካና ኢትዮጵያ ግንቦት ሰባትን ጨምሮ መንግስትን በሃይል ለመናድ የሚሞክሩ ቡድኖችን በጋራ ለመዋጋተ ተስማሙ
የሚኒስቴሩ ፖለቲካ ጉዳዮች ተጠሪ ዊንዲ ሼርማን ከውጭ ጉዳይ ሚኒስትር ዶክተር ቴዎድሮስ አድሃኖም ጋር በተለያዩ ጉዳዮች ዙሪያ ተወያይተዋል።ተጠሪዋ ከውይይቱ በኋላ ለጋዜጠኞች በሰጡት መግለጫ ላይ እንዳሉት አሜሪካ የፖለቲካ ትግላቸውን በዴሞክራሲያዊ መንገድ የማያደርግ ማንኛውንም አካል ትቃወማለች።“አሜሪካ በኢትዮጵያ ለሚንቀሳቀሱ ግንቦት ሰባትን ጨምሮ ለሌሎች የሽብር ቡድኖች ዴሞክራሲያዊ ሂደትን ተከትሎ በሕገ መንግሥታዊ ሥርዓት መንገድ በሕዝብ የተመረጠ መንግሥትን በኃይል ለመናድ ለሚሞክሩ ፓርቲዎችና ቡድኖች ምንም አይነት ድጋፍ አታደርግም” ብለዋል።አገራቸው ሕገ መንግሥታዊ ሥርዓትን በተከተለ መንገድ በምርጫ አሸናፊ ሆኖ የተመረጠን መንግሥት በኃይል ሥልጣን ለመያዝ የሚሞክር ማንኛውንም አካል እንደምትቃወም ገልጸው፣ይህንንም ለመከላከል ከኢትዮጵያ መንግሥት ጋር እንደምትሰራም ባለሥልጣኗ አረጋግጠዋል።ኢትዮጵያ በምስራቅ አፍሪካ አገራት መካከል በጸረ ሽብር እንቅስቃሴ፤ በኢኮኖሚያዊ እድገትና ከባቢያዊና አለም አቀፋዊ ችግሮች ላይ ስኬታማ ስራዎችን በማከናወን ላይ እንደምትገኝ የገለጹት ዊንዲ ሼርማን አሜሪካ ከኢትዮጵያ ጋር በቅርበት መስራቷን ትቀጥላለች ብለዋል።አገሪቱ በሽብርተኞች ላይ እየወሰደችው ያለው እርምጃ ስኬታማ መሆኑን ጠቁመው፣በተለይም በሶማሊያ የሚንቀሳቀሰውን አልሻባብን በመታገል ረገድ ስኬታማ ስራዎችን እንዳከናወነች ተናግረዋል።የኢትዮጵያ ዴሞክራሲ በማደግ ላይ መሆኑንና በመጪው ወር የሚካሄደው አገራዊ ምርጫ አሳታፊ፣ግልጽና ተዓማኒ የሆነ ምርጫ ለማካሄድ እየተደረገ ያለው ጥረት መልካም መሆኑንም ገልጸዋል።ኢትዮጵያ የምዕተ አመቱን እቅዶች ቀድማ በማሳካትና በየዓመቱ ከአፍሪካ ቀዳሚ የሆነ የኢኮኖሚ እድገት በማስመዝገብ ላይ መሆኗን የተናገሩት ባለሥልጣኗ፣ አሜሪካና ኢትዮጵያ በሳይንስና ቴክኖሎጂ፣በሰላምና መረጋጋት፣በትምህርትና ጤና መስኮች ዙሪያ በጋራ መስራታቸውን እንደሚቀጥሉም አመልክተዋል።ዶክተር ቴዎድሮስ በበኩላቸው ኢትዮጵያ በአካባቢው አገሮች ዘላቂ ሰላም እንዲሰፍን ከረጅም ጊዜ ጀምሮ በመስራት ላይ መሆኗንና ስኬታማ ስራዎች ማስመዝገቧን ተናግረዋል።አሜሪካ ኢትዮጵያ በተለያዩ ዘርፎች ለምታከናውናቸው ስራዎች ቁልፍ አጋር መሆኗን የገለጹት ዶክተር ቴዎድሮስ፣ በተለይም በግብርና፣በንግድ፣በጥናትና ምርምር ዘርፎች የአገሪቱ ድጋፍ ከፍተኛ መሆኑን ገልጸዋል።እንደ ኢዜአ ዘገባ ሚኒስትሩ ኢትዮጵያ የራሷን ሰላምና እድገት ለማስቀጠል ጨምሮ በምስራቅ አፍሪካና በአህጉሪቱ ዘላቂ ሰላም እንዲሰፍን ከጎረቤትና ከዓለም አቀፉ ማህበረሰብ ተቀናጅታእንደምትሰራም አረጋግጠዋል።